Noue ontkoming vir egpaar tydens plaasaanval(Foto: pixabay) ’n Bejaarde egpaar (66) het ŉ noue ontkoming gehad toe ’n groep van drie aanvallers hulle glo Dinsdag vroegoggend in hul huis op die Diamond Hill-landgoed op Rayton, Pretoria, oorval het. Die egpaar se seun, wat nie sy of sy ouers se name genoem wil hê nie, het aan Maroela Media vertel die aanvallers het die oggend omstreeks 03:15 ’n venster oopgebreek en sy ouers se huis binnegekom. Hulle is toe reguit na sy ouers se kamer toe. “Die slaapkamerdeur was gesluit, en hulle het op die deur begin skiet. Hulle het die deur oopgebreek,” vertel die seun. Die seun vertel sy ouers het in hul badkamer gaan skuil. “My pa het met die plaaswag-radio hulp ontbied.” Die seun sê hy vermoed die aanvallers het gehoor sy pa praat oor die radio. “Ek dink hulle was afgeskrik en het toe gevlug,” vertel hy. Die aanvallers het niks gesteel nie. Volgens die seun het hulp binne etlike minute ná sy pa se hulpkreet oor die radio, by die huis opgedaag. Die seun sê daar is drie stelle spore op die erf gevind en die polisie vermoed daar was drie aanvallers betrokke. Die seun vertel sy ouers is vreeslik getraumatiseer en ly nog aan skok. “Ons is baie dankbaar dat my ouers ongedeerd van die voorval afgekom het en dat hulp so vinnig daar opgedaag het. Dit kon so anders uitgedraai het,” vertel die seun. Die polisie was Dinsdagoggend op die toneel om ondersoek in te stel. Marius Müller, nasionale operasionele koördineerder van AfriForum, het ook die voorval bevestig. Maroela Media het ’n navraag aan kapt. Mavela Masondo, woordvoerder van die polisie, gerig, maar wag nog vir terugvoer.